Dimècres, 31 de decembre de 2014, 03h00 Societat,Politica

Lengadòc > Albigés > Castrés

Dins una letra datada del 17 de decembre, Christian Demeautis, lo president de la federacion del departament de Tarn de la “Libre-Pensée”, a demandat al cònsol de la ciutat lengadociana de Castras de retirar la grépia de Nadal expausada sus la Plaça Joan Jaurés dins l’encastre del mercat de Nadal. O escriu atal: “Consideram qu’aquela exposicion de grépias installadas publicament, pel sieu contengut qu’illustra la naissença de Jèsus Crist, representa un emblèma religiós que son simbolisme despassa la simpla representacion familiala. [...] Cap d’artifici pòt pas escafar aqueste fach indiscutible: installar de grépias en de luòcs publics es una violacion de la laïcitat republicana e una temptaiva de marcatge comunautari de la republica”.



Lo cònsol de Castras, Pascal Bugis (drecha divèrsa), que de son mestièr fa l’avocat, non solament refusa la demanda dels ultralaïcs senon que tanben lor a respondut per letra d’un biais umoristic.



Extraches de sa letra:



“Utilizatz lo tèrme «exposicion» sèt còps dins vòstre corrièr. Me permeti de pensar que (me perdonaretz l’expression), la messa es dicha. [...] La grépia es una marca d’esperança per totes los que son sens domicili [...]. Tanben la grépia es un rei arabi e un rei african que venon far vesita a un josieu, un signe d’esperança e de patz en aquestes tempses de tust de las civilizacions e de conflicte en Orient Mejan.”

“La grépia tanben son de ramadièrs que cridan de jòi e que cantan dins una nuèch de decembre. Coneissètz fòrça agricultors que se rison dins aqueste periòde de crisi?”



“Personalament gaireben vos gausi pas dire quinas son las miás pensadas quand vesi a quins combats miserables de ciutadans valoroses se consagran quand, d’aquel temps, tant dels nòstres serián en drech d’esperar que vòstra sagacitat qu’apliquèsse a lors sofrenças e los espèrs”.



“Fin finala, la grépia es un ase, quitament s’una rumor ditz «qu’aqueste ase a daissat la grépia en 2014 per rejónher la Federacion de la Libre-Pensée de Tarn»”.

“Naturalement vos pòdi pas desirar de bonas fèstas de Nadal per de rasons que vos escaparàn pas, ni vos incitar a celebrar las vertuts de l’An Nòu, ja que nòstre calendièr s’afana a prene coma referéncia un abans e un aprèp Jèsus Crist”.

Ajusta:Acaba en tot dire:L’avenidor nos dirà se los “libres-penseurs” son dotats del sens de l’umor o se, coma an costuma d’o far, enregaràn una procedura judiciària al prèp d’un tribunal. Cal dire que la justícia francesa sovent règla aquestes afars amb una rapiditat estonanta al par de son ritme de trabalh abitual.TL